Uznesenie Krajského súdu Trnava sp. zn. 20S/25/2014 z 15. 6. 2014
Uznesenie Krajského súdu Trnava z 15. júna 2014, sp. zn. 20S/25/2014, ECLI:SK:KSTT:2014:2014200280.2
Súd: Krajský súd Trnava
Spisová značka: 20S/25/2014
ECLI: ECLI:SK:KSTT:2014:2014200280.2
Dátum vydania: 15. 6. 2014
Forma: Uznesenie
Text rozhodnutia
Súd: Krajský súd Trnava Spisová značka: 20S/25/2014 Identifikačné číslo súdneho spisu: 2014200280 Dátum vydania rozhodnutia: 16. 06. 2014 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2014:2014200280.2 Uznesenie Krajský súd v Trnave v právnej veci žalobcu: U. W., nar. XX.XX.XXXX, bytom D. B. XXX, XXX XX D. B., právne zast.: Prosman a partneri advokátska kancelária, s.r.o., so sídlom Hlavná 31, 917 01 Trnava, IČO: 36 865 281, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o návrhu na preskúmanie zákonnosti rozhodnutia žalovaného č. 1100902/539780/2013 zo dňa 13.03.2014 a o žiadosti o odklad vykonateľnosti takto r o z h o d o l : Súd o d k l a d á vykonateľnosť rozhodnutia žalovaného Finančné riaditeľstvo Slovenskej republiky č. 1100902/539780/2013 zo dňa 13.03.2014 do právoplatného rozhodnutia súdu vo veci samej. o d ô v o d n e n i e : Žalobou doručenou tunajšiemu súdu dňa 17.04.2014 sa žalobca prostredníctvom splnomocneného právneho zástupcu domáhal preskúmania zákonnosti rozhodnutia žalovaného Finančné riaditeľstvo SR, č. 1100902/539780/2013 zo dňa 13.03.2014, ktorým žalovaný potvrdil rozhodnutie prvostupňového orgánu (Colný úrad Trnava), ktorým tento podľa § 68 ods. 5 zákona č. 563/2009 Z.z. o správe daní určil fyzickej osobe U. W. základ spotrebnej dane z tabakových výrobkov za zdaňovacie obdobie 14.12.2010 v množstve 154 631 kusov cigariet a vyrubil mu spotrebnú daň z tabakových výrobkov vo výške 12 574,59 eur. Žalobcovi tak vznikla daňová povinnosť podľa § 11 ods. 2 písm. a) zák. č. 106/2004 Z.z. o spotrebnej dani z tabakových výrobkov v znení neskorších predpisov, pričom podľa vyjadrenia žalobcu sa predmetné tabakové výrobky nenachádzajú v jeho vlastníctve. Žalobca zároveň požiadal súd o odklad vykonateľnosti napadnutého rozhodnutia. Žiadosť odôvodnil tým, že okamžité splnenie uloženej povinnosti by spôsobilo žalobcovi závažnú ujmu, ktorú by nebolo možné následne reštituovať. Ujma by mala podľa žalobcu spočívať v ohrození zabezpečenia potrieb pre výživu pre neho a jeho rodinu. Žalobca ďalej poukázal na to, že nevlastní žiadne nehnuteľnosti, či iný hodnotnejší majetok a jeho mesačné príjmy postačujú len na pokrytie základných potrieb jeho rodiny. Podľa § 250c O.s.p., žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Po preskúmaní žaloby a pripojených rozhodnutí súd dospel k záveru, že návrh žalobcu na odklad vykonateľnosti je dôvodný, keď bez odkladu vykonateľnosti žalobou napadnutého rozhodnutia, by mohlo dôjsť k závažnému zásahu do majetkových práv žalobcu a to vzhľadom na výšku uloženej finančnej povinnosti, ktorá môže mať nepriaznivý vplyv nielen pre žalobcu, ale aj pre jeho rodinu. Súd preto postupoval v súlade s § 250c O.s.p. a odložil vykonateľnosť napadnutého rozhodnutia. Poučenie: Proti tomuto uzneseniu nie je prípustný opravný prostriedok.

